Kovinta liksaa maksetaan HOK-Elannossa. Vuoden 2017 palkkiokuninkaat olivat kokoomuksen Ben Zyskowicz ja vasemmistoliiton Kari Uotila.

Nykyisistä kansanedustajista peräti 28 istui vuonna 2017 S-ryhmän osuuskauppojen luottamushenkilöinä. Tehtävistä maksetaan palkkioita, jotka voivat nousta tuhansiin tai jopa kymmeniin tuhansiin euroihin vuodessa.

Kolmiportaisen hallinnon palkkioihin upposi osuuskaupoissa yhteensä yli 2,8 miljoonaa euroa vuonna 2017.

Suurimpia palkkioita maksetaan pääkaupunkiseudulla toimivassa HOK-Elannossa, jossa palkkioihin kului viime vuonna 478 700 euroa. Keskimäärin yksittäiset osuuskaupat maksoivat palkkioita reilun 150 000 euron edestä.

HOK-Elannon hallintoneuvostoon on päätynyt kaksi sekä eduskunnan että osuuskaupan veteraania, kokoomuksen Ben Zyskowicz ja vasemmistoliiton Kari Uotila.

Uotila ansaitsi viime vuonna hallintoneuvoston varapuheenjohtajana ja edustajiston jäsenenä kuukausi- ja kokouspalkkioita yhteensä 41 730 euroa.

Hän osallistui jokaiseen hallintoneuvoston seitsemään kokoukseen. Lisäksi Uotila oli mukana yhdessätoista hallituksen kokouksessa, joihin myös hallintoneuvoston johto osallistuu.

”Onhan se tuntuva palkkio, joka siitä kertyy. Se merkitsee selkeää tulonlisää”, Uotila sanoo.

Uotila painottaa, että yrityspuolella vastaavankokoisessa yhtiössä palkkiot ovat usein huomattavasti suurempia kuin osuuskaupassa.

Samoilla linjoilla on toinen varapuheenjohtaja Zyskowicz. Hän ansaitsi viime vuonna palkkioita 36 900 euroa ja osallistui 14 kokoukseen.

”Se on merkittävä palkkio, mutta en usko, että se on juuri kenenkään motivaattori olla mukana”, Zyskowicz sanoo.

Zyskowiczin mielestä palkkiot ovat kahden miljardin liikevaihdolla toimivassa HOK-Elannossa maltilliset. Hän hämmästelee, miksi yritysmaailmassa on lähdetty kilpajuoksuun palkkioiden kanssa.

”HOK-Elantoon on aina saatu ne henkilöt, jotka on haluttu. Palkkiotaso ei ole muodostunut esteeksi. Muualla ne on selvästi suuremmat. Musta voisi kysyä, että miksi ne on?”

Erittely kansanedustajien osuuskauppapesteistä on nähtävissä tämän jutun lopussa.

Sekä Zyskowicz että Uotila kiistävät, että kansanedustajien istuminen osuuskaupan hallintoelimissä muodostaisi jääviysongelmaa.

Esimerkiksi liikeaikojen vapauttamisen ja alkoholin vapaamman myynnin kohdalla molemmat äänestivät sekä poliittisen ryhmänsä että vakaumuksensa mukaisesti: Zyskowicz puolesta ja Uotila vastaan.

Zyskowicz kuitenkin myöntää, että jääviys voi syntyä kunnallispoliitikkojen kohdalla, jos on samaan aikaan päättämässä esimerkiksi kaavoitukseen liittyvistä asioista.

SOK:n ja Osuuskauppa Arinan hallintoneuvostojen puheenjohtaja Matti Pikkarainen kertoo, että luottamushenkilöiden kanssa käydään aina läpi jääviysasiat.

”Me olemme lähteneet siitä, että jos olet päättämässä kunnallisissa elimissä kaavoitusasioista, niin sitten jääväät itsesi täydellisesti, ettei mene puurot ja vellit sekaisin.”

S-ryhmän osuuskauppojen kolmiportaisen hallintomallin huipulla on pari kertaa vuodessa kokoontuva ja vaaleilla valittava edustajisto.

Edustajistojen koot ja palkkiot vaihtelevat alueittain.

Jukolan Osuuskaupalla edustajistoa ei ole lainkaan. Sen korvaa osuuskunnan jäsenkokous. Palkkioiden sijaan osallistujille tarjotaan kahvia ja karjalanpiirakoita.

Korkeimmat edustajiston palkkiot maksetaan HOK-Elannossa. Korvaus on 690 euroa kokoukselta.

HOK-Elanto erottuu muista osuuskaupoista myös poikkeuksellisen suurella eduskuntaedustuksella: hallintoneuvostossa ja edustajistossa istuu yhteensä peräti 14 kansanedustajaa.

Edustajiston keskeiset tehtävät ovat tilinpäätöksen hyväksyntä ja hierarkiassa edustajiston alapuolella olevan hallintoneuvoston kokoonpanosta päättäminen.

SOK:n kenttäjohtaja Arttu Laineen mukaan edustajisto toimii myös kanavana saada palautetta kuluttajilta.

Osuuskauppojen hallintoneuvostojen tehtävänä on puolestaan strategiasta sekä liiketoiminnan laajentamisesta ja lakkauttamisesta päättäminen.

Lisäksi hallintoneuvosto nimittää osuuskaupan hallituksen sekä päättää toimitusjohtajan palkkaamisesta ja irtisanomisesta.

Useimmissa osuuskaupoissa hallintoneuvosto kokoontui viime vuonna kolmesta kuuteen kertaan vuodessa.

Hallintoneuvostojen jäsenten kokouspalkkiot ovat kutakuinkin samaa luokkaa edustajistojen palkkioiden kanssa, yleensä pari kymppiä korkeammat.

Sen sijaan hallintoneuvoston puheenjohtajistolle maksetaan kuukausikorvauksia.

Ne vaihtelevat varapuheenjohtajien kohdalla 180 eurosta 1580 euroon kuukaudessa. Puheenjohtajilla korvaus voi nousta jopa 2710 euroon kuukaudessa.

Hallintohimmelin alimmalla portaalla eli osuuskauppojen hallituksissa ei istu ainoatakaan kansanedustajaa. Yleensä hallituksiin valitaan yritysten johtotehtävissä työskenteleviä ihmisiä.

Hallitusten jäsenten saamat kuukausittaiset korvaukset vaihtelivat 400 eurosta 1580 euroon. Lisäksi hallitusten jäsenille maksettiin myös kokouspalkkioita 230 euron ja 690 euron väliltä.

Poikkeuksen muodostaa jälleen Jukolan Osuuskauppa, jossa kuukausipalkkioita ei ole lainkaan käytössä. Palkkioiden lisäksi hallitusten ja hallintoneuvostojen jäsenet pääsevät nauttimaan samoista henkilökunta-alennuksista kuin osuuskauppojen työntekijät.

Kansanedustajat osuuskaupoissa

Alanko-Kahiluoto Outi (vihr)

HOK-Elanto, edustajiston jäsen

690 euroa kokoukselta

Haatainen Tuula (sd)

HOK-Elanto, edustajiston jäsen

690 euroa kokoukselta

Hakkarainen Teuvo (ps)

Osuuskauppa Keskimaa, edustajiston jäsen

190 euroa kokoukselta

Harakka Timo (sd)

HOK-Elanto, edustajiston ja hallintoneuvoston jäsen

690 euroa kokoukselta, vuonna 2017 yhteensä 4 830 euroa

Hautala Lasse (kesk)

Etelä-Pohjanmaan Osuuskauppa, hallintoneuvoston jäsen

270 euroa kokoukselta

Hänninen Katja (vas)

Osuuskauppa Arina, edustajiston jäsen

300 euroa kokoukselta

Juvonen Arja (ps)

HOK-Elanto, edustajiston jäsen

690 euroa kokoukselta

Kaikkonen Antti (kesk)

HOK-Elanto, edustajiston jäsen

690 euroa kokoukselta

Kauma Pia (kok)

HOK-Elanto, edustajiston jäsen

690 euroa kokoukselta

Kiviranta Esko (kesk)

Turun Osuuskauppa, edustajiston jäsen

190 euroa kokoukselta

Laukkanen Antero (kd)

HOK-Elanto, edustajiston jäsen

690 euroa kokoukselta

Lehto Rami (ps)

Osuuskauppa Hämeenmaa, edustajiston jäsen

270 euroa kokoukselta

Mattila Hanna-Leena (kesk)

Osuuskauppa Arina, edustajiston jäsen

300 euroa kokoukselta

Mäkinen Riitta (sd)

Osuuskauppa Keskimaa, edustajiston jäsen

190 euroa kokoukselta

Niikko Mika (ps)

HOK-Elanto, edustajiston jäsen

690 euroa kokoukselta

Nurminen Ilmari (sd)

Pirkanmaan Osuuskauppa, edustajiston jäsen

220 euroa kokoukselta

Pelkonen Jaana (kok)

HOK-Elanto, edustajiston jäsen

690 euroa kokoukselta

Rydman Wille (kok)

HOK-Elanto, edustajiston jäsen

690 euroa kokoukselta

Sarkomaa Sari (kok)

HOK-Elanto, edustajiston jäsen

690 euroa kokoukselta

Semi Matti (vas)

Osuuskauppa PeeÄssä, hallintoneuvoston jäsen

250 euroa kokoukselta

Taavitsainen Satu (sd)

Osuuskauppa Suur-Savo, edustajiston jäsen

200 euroa kokoukselta

Tanus Sari (kd)

Pirkanmaan Osuuskauppa, edustajiston jäsen

220 euroa kokoukselta

Tavio Ville (ps)

Turun Osuuskauppa, edustajiston jäsen

190 euroa kokoukselta

Tuomioja Erkki (sd)

HOK-Elanto, edustajiston jäsen

690 euroa kokoukselta

Uotila Kari (vas)

HOK-Elanto, edustajiston jäsen, hallintoneuvoston varapuheenjohtaja

1580 euroa kuukaudessa ja 690 euroa kokoukselta, vuonna 2017 yhteensä 41 730 euroa

Vahasalo Raija (kok)

HOK-Elanto, edustajiston jäsen

690 euroa kokoukselta

Wallin Harry (sd)

Etelä-Pohjanmaan Osuuskauppa, edustajiston jäsen

220 euroa kokoukselta

Zyskowicz Ben (kok)

HOK-Elanto, hallintoneuvoston varapuheenjohtaja

1580 euroa kuukaudessa ja 690 euroa kokoukselta, vuonna 2017 yhteensä 36 900 euroa